По завршетку усавршавања распоредом одређен је 28. марта 1901. године за водника у Краљевој гарди као коњички потпоручник. Премештен 7. новембра 1904. године за водника командира 1. ескадрона у 4. коњичком пуку у чину поручника. Као капетан друге класе био је на генералштабној припреми од 1906. до 1909. године. Дана 2. децембра 1908. године именован као капетан прве класе у Операцијском одељењу Главног генералштаба заједно са пешадијским капетаном прве класе Владимиром Белићем и пешадијским капетаном друге класе Љубомиром Марићем. На том положају задржао се до 1909. године када је именован за ађутанта Команданта дивизије. Ађутант је био годину дана до 1910. године. Као војно-државни питомац упућен на студијско усавршавање у 23. драгонски пук из Венсена у Француској од 1910. до 1911. године. По повратку из Француске именован у генералштабни одсек опште-војног одељења Министарства војног као коњички мајор. Премештен је 15. октобра исте године упућен на службу у 4. коњички пук. Дана 4. априла 1912. године постављен је за ађутанта команданта дунавске дивизијске области и на овој функцији је дочекао Балканске ратове.